Komisijos reglamentas (EB) Nr. 1392/2003
2003 m. rugpjūčio 4 d.
iš dalies keičiantis Reglamentą (EB) Nr. 174/1999, nustatantis išsamias specialiąsias Tarybos reglamento (EEB) Nr. 804/68 taikymo taisykles dėl pieno ir pieno produktų eksporto licencijų ir eksporto grąžinamųjų išmokų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo [1] su paskutiniais pakeitimais, padarytais Reglamentu (EB) Nr. 806/2003 [2], ypač į jo 31 straipsnio 14 dalį,
kadangi:
(1) 1999 m. balandžio 15 d. Komisijos reglamento (EB) Nr. 800/1999, nustatančio bendrąsias išsamias eksporto grąžinamųjų išmokų sistemos taikymo žemės ūkio produktams taisykles [3], su paskutiniais pakeitimais, padarytais Reglamentu (EB) Nr. 500/2003 [4], 21 straipsnyje nustatyta, kad grąžinamoji išmoka neskiriama už produktus, kurie eksporto deklaracijos priėmimo dieną nėra geros ir tinkamos prekinės kokybės. Siekiant užtikrinti, kad ši taisyklė būtų vienodai taikoma, Komisijos reglamente (EB) Nr. 174/1999 [5] su paskutiniais pakeitimais, padarytais Reglamentu (EB) Nr. 833/2003 [6], reikėtų nustatyti, kad norint, jog grąžinamoji išmoka būtų skiriama už 1992 m. birželio 16 d. Tarybos direktyvos 92/46/EEB, nustatančios sveikatos taisykles žalio pieno, termiškai apdoroto pieno ir pieno pagrindo produktų gamybai ir tiekimui į rinką [7], su paskutiniais pakeitimais, padarytais Direktyva 94/71 [8] 1 straipsnyje nurodytus ir Reglamento (EB) Nr. 1255/1999 1 straipsnyje išvardintus produktus, jie turi būti paruošti laikantis tos direktyvos reikalavimų ir būti paženklinti ja reikalaujamu sveikumo ženklu.
(2) Siekiant užkirsti kelią prekybos maršruto pakeitimui tuo apeinant šios naujos taisyklės laikymąsi, reikėtų nustatyti, kad Reglamento (EB) Nr. 1255/1999 1 straipsnyje nurodyti produktai, kurie skirti naudoti ir gyvūnų pašarui, kai kreipiamasi dėl grąžinamosios išmokos už juos gavimo, taip pat turi būti paruošti laikantis Direktyvos 92/46/EEB reikalavimų ir būti paženklinti ja reikalaujamu sveikumo ženklu.
(3) Siekiant skirti laiko veiksmams, kurių turi būti imtasi, kad eksportuojami produktai būtų paženklinti sveikumo ženklu, turimos atsargos būtų eksportuotos, o be sveikumo ženklo esančios pakuotės panaudotos, šis reglamentas turėtų būti taikomas nuo 2004 m. sausio 1 d..
(4) Todėl Reglamentą (EB) Nr. 174/1999 reikėtų atitinkamai iš dalies pakeisti.
(5) Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 174/1999 1 straipsnyje pridedama tokia 4 dalis:
"4. Norint gauti grąžinamąją išmoką už Reglamento (EB) Nr. 1255/1999 1 straipsnyje išvardintus produktus, jie turi atitikti Direktyvos 92/46/EEB reikalavimus, visų pirma, būti pagaminti patvirtintoje įmonėje ir atitikti jos C priedo IV skyriaus A dalyje nurodytus sveikumo ženklinimo reikalavimus."
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas nuo 2004 m. sausio 1 dienos.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. rugpjūčio 4 d.